
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul comun asupra proiectului de Lege privind funcționarea Băncii de Dezvoltare a României - EximBank S.A., trimis cu adresa nr. PLx.457/2017, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

	PREŞEDINTE,

Mihai Alexandru BADEA
	PREŞEDINTE,

 Bogdan Iulian HUŢUCĂ

RAPORT COMUN 

asupra proiectului de Lege privind funcționarea Băncii de Dezvoltare a României - EximBank S.A.
În conformitate cu prevederile art. 94 din Regulamentul Camerei Deputaților, republicat, cu modificările şi completările ulterioare, Comisia juridică, de disciplină şi imunităţi şi Comisia pentru buget, finanțe și bănci au fost sesizate, spre dezbatere pe fond, cu proiectul de Lege privind funcționarea Băncii de Dezvoltare a României - EximBank S.A.
Senatul, în calitate de primă Cameră sesizată, a adoptat proiectul de lege în ședința din data de 7 noiembrie 2017.  

Conform prevederilor art.75 din Constituția României, republicată, şi ale art.91 din Regulamentul Camerei Deputaților, republicat, cu modificările şi completările ulterioare, Camera Deputaților este Cameră decizională.

La întocmirea raportului s-a avut în vedere avizul favorabil al Consiliului Legislativ precum şi punctul de vedere negativ al Guvernului. 

Proiectul de lege supus examinării are ca obiect reglementarea funcţionării Băncii de Dezvoltare a României - EximBank S.A. şi înlocuirea actualei legi de organizare şi funcţionare a acesteia. După modelul unor instituţii de credit similare din alte țări, este avută în vedere transformarea EximBank S.A. într-o bancă de dezvoltare, în scopul asigurării suportului instituţional şi funcţional pentru implementarea politicilor economice ale Guvernului, prin finanţarea domeniilor prioritare, susţinerea exporturilor româneşti, precum şi a investiţiilor româneşti în străinătate, implementarea obiectivelor economice strategice ale UE la nivel local, alinierea la practica europeană în materie de finanţare a dezvoltării, creşterea gradului de absorbţie a fondurilor europene.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunități şi Comisia pentru buget, finanţe şi bănci și-au desfășurat lucrările în ședințe separate.

Membrii Comisiei pentru buget, finanţe şi bănci au examinat proiectul de lege în şedinţa cu prezenţă fizică şi online din 11 mai 2021, iar cei ai Comisiei juridice, de disciplină şi imunităţi în ședința cu prezenţă fizică şi online din  20 mai 2021.

La lucrările comisiilor deputații au fost prezenți conform listelor de prezență.

La dezbaterile celor două comisii a participat, în calitate de invitat, din partea Ministerului Finanțelor, domnul Lucian Heiuş – secretar de stat.
În urma examinării proiectului de lege şi a opiniilor exprimate, deputații celor două Comisii, au hotărât, cu majoritate de voturi, să propună plenului Camerei Deputaţilor un raport comun de respingere a proiectului de Lege privind funcționarea Băncii de Dezvoltare a României - EximBank S.A. deoarece la nivelul Ministerului Finanțelor se află în derulare proiectul de înființare propriu-zisă a Băncii Naționale pentru Dezvoltare a României, cu finanțare de la Comisia Europeană, cu termen de finalizare la sfârșitul anului 2021.
În raport cu obiectul şi conținutul său, proiectul de lege face parte din categoria legilor ordinare.
	PREŞEDINTE,
Mihai Alexandru BADEA


	PREŞEDINTE,
Bogdan – Iulian HUŢUCĂ



	SECRETAR,
 László Zsolt LADÁNYI
	SECRETAR,


Iulius Marian FIRCZAK


	Consilier parlamentar
Alina Grigorescu

	Şef serviciu

Giorgiana Ene

Consilier parlamentar

Vasilica Popa

